**РЕПУБЛИКА СРПСКА**

**ГРАД БИЈЕЉИНА**

**ГРАДОНАЧЕЛНИК**

**Градска управа**

**Одсјек за локални економски развој и европске интеграције**

Број: 02/20-057-1-45/25

Датум: 14.02.2025. године

**ГРАД БИЈЕЉИНА**

**ИЗВЈЕШТАЈ**

**О РЕАЛИЗАЦИЈИ ПЛАНА ОДРЖИВЕ УРБАНЕ МОБИЛНОСТИ ГРАДА БИЈЕЉИНА - ПОУМ (2020-2025)**

**ЗА 2024. ГОДИНУ**

**Бијељина, 14.02.2025. године**

Садржај

[1. УВОД 2](#_Toc101355147)

[2. ОСНОВНЕ КАРАКТЕРИСТИКЕ ПОУМ 3](#_Toc101355151)

[3. ЦИЉЕВИ И ПОДЦИЉЕВИ ПОУМ 5](#_Toc101355157)

[4. ПРАЋЕЊЕ ЦОР ИНДИКАТОРА У ОКВИРУ РЕАЛИЗАЦИЈЕ ПОУМ ГРАДА БИЈЕЉИНА 2020 – 2025. 6](#_Toc101355162)

[5. ПРЕГЛЕД РЕАЛИЗОВАНИХ АКТИВНОСТИ 9](#_Toc101355217)

6. ЗАКЉУЧЦИ И ПРЕПОРУКЕ............................................................................................13

# УВОД

Процес израде Плана одрживе урбане мобилности (ПОУМ) Града Бијељина је почео у септембру 2019. године, а завршен је једногласним усвајањем на 39. сједници Скупштине Града Бијељина одржаној 10. септембра 2020. године, број закључка 01-013-39-3/20.

План одрживе урбане мобилности Града Бијељина је стратешки документ, који је усклађен са Агендом 2030 и Циљевима одрживог развоја, са фокусом на Циљ 11 - *Одрживи градови и заједнице - Учинити градове одрживим значи стварање пословних прилика, сигурног и приступачног становања, те изградњу отпорних друштава и економија*, осмишљен да задовољи потребе мобилности људи и привредних субјеката у Граду Бијељина и околини, те генерално да унаприједи квалитет живота грађана. То укључује улагања у јавни превоз, стварање зелених јавних простора, те побољшање урбанистичког планирања и управљања на партиципативан и инклузиван начин.

Одржива мобилност подразумијева активно залагање за промјену начина транспорта, навика и понашања путника у циљу смањења негативних посљедица транспорта по друштво, екологију и економију, као што су:

* загађење ваздуха, које утиче на промјене климе,
* бука,
* гужве у саобраћају,
* саобраћајне несреће,
* деградација урбаних средина (смањење простора за пјешаке усљед повећања броја возила),
* експлоатација земљишта (све већа изградња путева и инфраструктуре).

ПОУМ Града Бијељина израђен је у свјетлу модерних европских и свјетских кретања ка одрживој урбаној мобилности и доприноси развоју интегрисаног одрживог система урбане мобилности који:

* је приступачан и задовољава основне потребе мобилности свих корисника;
* одговара на различите потребе грађана и привреде за мобилношћу и превозним услугама на одржив начин;
* води уравнотеженом развоју и бољој интеграцији различитих видова транспорта
* удовољава захтјевима одрживости, уравнотежавајући потребу за економском одрживошћу, социјалном једнакошћу и здравственим квалитетом животне средине;
* оптимизује ефикасност и економичност;
* боље користи урбани простор и постојећу транспортну инфраструктуру и услуге;
* повећава атрактивност урбаног окружења, квалитета живота и јавног здравља;
* побољшава општу сигурност и сигурност у саобраћају;
* води ка смањењу буке, загађења ваздуха, емисије гасова стаклене баште и смањењу потрошње енергије.

# ОСНОВНЕ КАРАКТЕРИСТИКЕ ПЛАНА ОДРЖИВЕ УРБАНЕ МОБИЛНОСТИ

ПОУМ за Град Бијељину је осмишљен и развијен да буде стратешко усмјерење Града Бијељина у смислу искорака ка савременим концептима урбане мобилности за период 2020 – 2025. годинa, и представља први интегрални план ове врсте у Граду Бијељина и један од ријетких у Босни и Херцеговини.

Сврха ПОУМ-а Града Бијељина је дефинисање стратешких смјерница, мјера и акционог плана за одрживи систем урбане мобилности који узима у обзир постојеће стање, просторно планску документацију, економске и друштвене планове, те ниво спремности друштва у цјелини на искорак ка одрживости система урбане мобилности.

Основне карактеристике ПОУМ-а Градa Бијељинa су:

* Фокус на људе и задовољавање њихове основне потребе за мобилношћу;
* Стратешки приступ и широко учешће јавности у процесу израде, како би се задовољиле потребе људи и компанија, са циљем унапређења квалитета живота;
* Заснованост на дугорочној визији развоја транспорта и мобилности која укључује све облике и врсте превоза, јавне и приватне, путничке и теретне, моторизоване и немоторизоване;
* Фокус на здравље људи, заштиту животне средине, смањење буке, као и емисија гасова стаклене баште и смањење потрошње енергије, што доприноси повећању атрактивности и квалитета градске средине;
* Фокус на унапређење ефикасности и економичности транспорта роба и људи, као и друштва у цјелини;
* План одрживе урбане мобилности се заснива на постојећој пракси планирања и узима у обзир принципе интеграције, учешћа, мониторинга и евалуације;
* План одрживе урбане мобилности заснива се на детаљној процјени садашњих и будућих перформанси система урбане мобилности, те успоставља мјерљиве циљеве, засноване на реалној процјени основних и доступних ресурса.

У изради документа директно су учествовали запослени Градске управе, тј. Одјељења за стамбено-комуналне послове и заштиту животне средине Града Бијељина, Одсјека за локални економски развој и европске интеграције, Одјељења за просторно уређење и Дирекције за изградњу и развој Града Бијељина у облику Координационе групе задужене за израду ПОУМ Града Бијељина.

Координациона група је сарађивала са спољним сарадницима. Спољни сарадници су ангажовани кроз пројекат „Подршка ЈЛС у Републици Српској у промоцији одрживе урбане мобилности“ који је реализовао Савез општина и градова РС уз финансијску подршку њемачке Развојне агенције GIZ кроз Отворени регионални фонд за Југоисточну Европу – Енергетска ефикасност (ОРФ-ЕЕ) у оквиру пројекта “Одржива урбана мобилност у земљама Југоистичне Европе II (SUMSEEC II)“.

У току израде самог документа одржани су многобројни састанци координационе групе и спољашњих сарадника како би се на свеобухватан начин сачинила структура документа, узела у обзир цјелокупна ситуација мобилности на подручју Града, те како би се заједнички дефинисали циљеви, мјере и конкретне активности.

Осим Координационе групе коју су чинили запослени Градске управе, ширу радну групу чинили су представници јавних институција, цивилног друштва, приватног сектора, образовних установа, осталих одјељења Градске управе, чланови Партнерских група за друштвени, еколошки и привредни развој (Привредни савјет) Града, који су пружали специфичне информације и утицали на дефинисање циљева и визије, као и мјера и активности ПОУМ Града Бијељина.

Поред редовног учешћа шире радне групе у кључним фазама процеса, извршено је и опсежно испитивање грађана Бијељине кроз анкетни упитник и анализу стања путем упитника који је попунило 1022 становника Града Бијељина, те су њихово виђење кључних проблема и захтјеви/потребе узети у обзир приликом креирања ПОУМ-а.

Овакав свеобухватан интегрисани приступ у планирању мобилности допринио је дефинисању заједничких циљева и посвећености за остваривање заједничке визије.

# ЦИЉЕВИ И ПОДЦИЉЕВИ ПЛАНА ОДРЖИВЕ УРБАНЕ МОБИЛНОСТИ

Примарни циљ Плана одрживе урбане мобилности је да изгради систем који ће омогућити грађанима обећавајућу будућност мобилности и приступачности, а Бијељина ће се дефинисати као успјешно динамично окружење, промовисаће се заштита животне средине, и то ће допринијети здравијем и сигурнијем окружењу за све становнике и учеснике у саобраћају, стављајући нагласак на немоторизована кретања, пјешаке, бициклисте и особе са ограниченом мобилношћу и уопште становнике Бијељине. Фокус је на људима и њиховим потребама.

Циљ плана одрживе урбане мобилности је да омогући мобилност за све грађане посебно у сегменту немоторизованог саобраћаја и кретања - вожња бицикла и пјешачење, успостављање ефикасног и нискоемисионог система јавног градског превоза, те доношење иновативних мјера за смањење коришћења приватних аутомобила у градским путовањима, што ће допринијети смањењу емисије гасова стаклене баште, буке и загушења.

У овом процесу дефинисан је сет циљева из различитих подручја, а чије је остваривање кључно за реализацију усвојене визије која се фокусира на бољи квалитет живота за све становнике Бијељине. Уз сет циљева дефинисани су циљни индикатори за ПОУМ Града Бијељина, који представљају квантитативне вриједности за циљеве и подциљеве. Да би правилно оцијенили ефекте и квалитет реализације предвиђених мјера, дефинисани су жељени индикатори, односно оквирне вриједности, које се мјере на годишњем нивоу, као и на крају временског оквира реализације ПОУМ Бијељина.

Битно је истаћи да је Град Бијељина ускладио ПОУМ са Агендом 2030, односно са циљевима одрживог развоја (ЦОР) и да је успостављена матрица индикатора која обухвата 5 циљева одрживог развоја: *ЦОР 3 – Здравље и благостање, ЦОР 9 – Индустрија, иновације и инфраструктура, ЦОР 10 – Смањење неједнакости, ЦОР 11 – Одрживи градови и заједнице, ЦОР 13 – Очување климе* и 10 локализованих глобалних индикатора, од којих је 5 потпуно у складу са БиХ/РС Оквиром циљева одрживог развоја. (***НАПОМЕНА****: У вријеме успостављања и усвајања ПОУМ Бијељина, БиХ/РС Оквир циљева одрживог развоја још није био успостављен).*

# ПРАЋЕЊЕ ЦОР ИНДИКАТОРА У ОКВИРУ РЕАЛИЗАЦИЈЕ ПОУМ ГРАДА БИЈЕЉИНА 2020 – 2025.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Циљ 1. БЕЗБЈЕДАН, ИНКЛУЗИВАН И ФУНКЦИОНАЛАН ГРАД ПО МЈЕРИ СВАКОГ ЧОВЈЕКА** | | | | | | | | | | | |
| **ЦОР** | **ЦОР Подциљ** | **ПОУМ Индикатор** | **ВРИЈЕДНОСТИ** | | | | | | | | |
| **ПОЧЕТНА (2019. година)** | **2020. година** | **2021. година** | **2022. година** | **2023. година** | | **2024. година** | | **ЦИЉНА (2025. година)** |
| **Подциљ 1.1. Унаприједити безбједност саобраћаја и саобраћајну инфраструктуру** | | | | | | | | | | | |
| **3; 11** | **3.6; 11.2** | 1.1.1.Број саобраћајних незгода | 421 | 755 | 964 | 948 | 783 | | **369** | | **390** |
| Број саобраћајних незгода у којима су учествовали пјешаци | 33 | 23 | 43 | 28 | 46 | | **35** | | **10** |
| Број саобраћајних незгода у којима су учествовали бициклисти | 19 | 11 | 25 | 24 | 34 | | **17** | | **5** |
| **Подциљ 1.2. Омогућити приступачну мобилност становницима у складу са њиховим способностима и ограничењима** | | | | | | | | | | | |
| **10; 11** | **10.2, 10.3; 11.3** | 1.1.2. Број пјешачких прелаза са приступним рампама | 236 | 236 | 237 | 243 | 245 | | **247** | | **286** |
| 1.2.1. Број семафора са звучним сигналом | 1 | 3 | 3 | 3 | 3 | | **3** | | **6** |
| **Подциљ 1.3. Успоставити систем јавног превоза ниске емисије у урбаном подручју** | | | | | | | | | | | |
| **9; 11; 13** | **9.1; 11.2; 13.2** | 1.2.2. Број линија јавног градског превоза | 0 | 0 | 0 | 0 | 0 | | | **0** | **3** |
| 1.3.1. Број уређених аутобуских стајалишта | 7 | 13 | 14 | 14 | 17 | | | **20** | **20** |
| 1.3.2. Број возила јавног градског превоза ниских емисија | 0 | 1 | 1 | 1 | 1 | | | **1** | **5** |
| **Подциљ 1.4. Успоставити мултимодалне чворове** | | | | | | | | | | | |
| **9; 11 ; 13** | **9.1; 11.2; 13.2** | 1.3.3.Број мултимодалних чворова | 0 | 0 | 0 | 0 | 0 | **0** | | | **2** |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Циљ 2. МЈЕСТО ЗДРАВОГ И УГОДНОГ ЖИВЉЕЊА** | | | | | | | | | | |
| **ЦОР** | **ЦОР Подциљ** | **ПОУМ Индикатор** | **ВРИЈЕДНОСТИ** | | | | | | | |
| **ПОЧЕТНА (2019. година)** | **2020. година** | **2021. година** | **2022. година** | **2023. година** | | **2024. година** | **ЦИЉНА (2025. година)** |
| **Подциљ 2.1. Унаприједити бициклистички саобраћај** | | | | | | | | | | |
| **3; 9; 11; 13** | **3.6; 9.1; 11.3; 13.2** | 2.1.1. Дужина изграђених и означених бициклистичких стаза | 5.8 км | 8.14 км | 8.14 км | 8.62 км | 8.62 км | **8.62 км** | | **12 км** |
| 2.1.2. Број паркинга за бицикле | 3 (15) | 26 (130) | 36 (180) | 46 (230) | 46 (230) | **56(280)** | | **28** |
| **Подциљ 2.2. Унаприједити пјешачки саобраћај** | | | | | | | | | | |
| **3; 11; 13** | **3.6; 11.3, 11.7; 13.2** | 2.2.1. Дужина пјешачких коридора | 17.4 км | 19.6 км | 19.6 км | 20.4 км | 20.4 км | **20.4 км** | | **25 км** |
| 2.2.2. Дужина хортикултурно уређених површина уз пјешачке коридоре | 8.8 км | 9.9 км | 10.05 км | 10.45 км | 10.45 км | **12.7 км** | | **13 км** |
| 2.2.3. Површина јавних зелених површина за друштвену интеракцију | 5.2 ха | 5.2 ха | 5.2 ха | 5.32 ха | 5.32 xa | **6.17 ха** | | **6 ха** |
| **Подциљ 2.3. Побољшати квалитет ваздуха** | | | | | | | | | | |
| **11; 13** | **11.3, 11.6; 13.1, 13.2** | 2.3.1. Број дана са прекораченим вриједностима за „PM 10“ | 7 | 58 | 35 | 55 | 45 | **36** | | **5** |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Циљ 3. ПАМЕТНА РЈЕШЕЊА И ИНОВАЦИЈЕ У ФУНКЦИЈИ ОДРЖИВОГ РАЗВОЈА** | | | | | | | | | |
| **ЦОР** | **ЦОР Подциљ** | **ПОУМ Индикатор** | **ВРИЈЕДНОСТИ** | | | | | | |
| **ПОЧЕТНА**  **(2019. година)** | **2020. година** | **2021. година** | **2022. година** | **2023. година** | **2024. година** | **ЦИЉНА**  **(2025. година)** |
| **Подциљ 3.1. Омогућити Е-мобилност на територији града** | | | | | | | | | |
| **9; 11; 13** | **9.1; 11.2, 11.3; 13.1** | 3.1.1. Број пуњача за Е-возила | 0 | 3 | 3 | 3 | 3 | **1** | **2** |
| 3.1.2. Број регистрованих Е-возила | 0 | 3 (+ 8 хибрида) | 3 (+ 52 хибрида) | 6 (+ 63 хибрида) | 16 (+ 154 хибрида) | **19 (+ 211 хибрида)** | **40** |
| **Подциљ 3.2. Успоставити bike-sharing систем (Дијељење бицикла)** | | | | | | | | | |
| **9; 11; 13** | **9.1; 13.1, 13.2** | 3.2.1. Број bike-sharing пунктова | 0 | 0 | 0 | 0 | 0 | **0** | **3** |
| 3.2.2. Број бицикала у систему | 0 | 0 | 0 | 0 | 0 | **0** | **30** |
| **Подциљ 3.3. Развој градске логистике и реорганизација теретног саобраћаја** | | | | | | | | | |
| **9; 11** | **9.1, 9.4; 13.3** | 3.3.1. Број центара градске логистике | 0 | 0 | 0 | 0 | 0 | **0** | **1** |
| 3.3.2. Број зона у којима се ограничава теретни саобраћај | 0 | 0 | 0 | 0 | 0 | **0** | **2** |

# 

# ПРЕГЛЕД РЕАЛИЗОВАНИХ АКТИВНОСТИ

У складу са стратешким опредјељењем да до 2030. године Бијељина постане ГРАД БУДУЋНОСТи, као и на основу резултата учешћа грађана у процесима доношења одлука кроз спроведене анкете, у име Градске управе, Одсјек за ЛЕР и ЕИ је у току 2021. године осмислио и започео реализацију стратешког концепта под називом „**green BijeljINa**“ који има за циљ смањење емисије CO2 кроз реализацију низа активности које, између осталог, обухватају и озелењавање урбаних подручја Града, успостављање (зелених) зона за рекреацију и одмор и промоцију активних начина кретања, како би се створили предуслови за одрживи еколошки развој.

У склопу поменутог стратешког концепта, Градска управа – Одсјек за локални економски развој и европске интеграције је у периоду од 29.11 – 04.12.2024. године поклонио **295 садница** (црвени храст, хималајски бор, коврџава врба, шаренолисни јавор, црвенолисна трешња, кугласти јасен, плава и зелена смрча, платан, туја колумна и глобоза, сребрнолисна и ситнолисна липа, кинеска мимоза, ружичасти багрем и црвенолисна шљива итд.), које су оплемениле и озелениле просторе **око осам јавних установа, двије мјесне заједнице и три заједнице етажних власника** (ЗЕВ-ова).

У основним и средњим школама (*ЈУ Техничка школа „Михајло Пупин“ Бијељина, ЈУ Средња стручна школа Јања, ЈУ ОШ Дворови, ЈУ ОШ „Петар Петровић Његош“ Велика Обарска, ЈУ ОШ „Стеван Немања“ Драгаљевац и ЈУ ОШ „Јован Дучић“ Пучиле*) **127 садница** су посадила дјеца-ученици чиме је свако дрво добило своје – „власнике“, који ће бити задужени за његу те саднице до краја свог боравка у школи под слоганом ***„Растимо заједно“***. На овај начин дјеца уче како да дају свој директни допринос у заштити животне средине и креирању еколошки здравијег друштва. У Бањи Дворови запослени су посадили **58 садница** а у ЈУ Центар за социјални рад, дјеца из Дневног центра за дјецу у ризику су посадила заједно са својим васпитачима и запосленима из Центра **39 садница**, чиме су оплеменили двориште Дневног центра за дјецу са потешкоћама у развоју.

У три ЗЕВ-а (Незнаних јунака 69, Филипа Вишњића 88 и Димитрија Туцовића 57А), који су се пријавили на јавни позив расписан у октобру 2024. године за добијање садница, донирано је **28 садница**, у којима су садили мали станари заједно са својим родитељима. На овај начин се подиже свијест грађана када је у питању друштвена одговорност и колективна свјесност и значај сваког појединца у креирању бољег и здравијег друштва у заједници.

На подручју двије мјесне заједнице (Попови и Соколски дом) грађани су посадили укупно **43 саднице.**

Укупан број посађених садница у склопу горе поменуте кампање у 2024. години је **295 садница**.

На овај начин се директно заједно ради на озелењавању града и подизању свијести грађана о важности озелењавања и заштите животне средине.

У периоду од 2021. до краја 2024. године, Градска управа је донирала и посадила укупно **3409 садница** на подручју града Бијељина (кроз јавне позиве Одсјека за ЛЕР и ЕИ и кроз активности Одјељења за стамбено комуналне послове и заштиту животне средине).

У склопу стратешког концепта „Green BijeljINa“, у 2024. години набављено је и 10 паркинг постоља за бицикла (50 паркинг мјеста), те се на овај начин стварају инфраструктурни предуслови како би се промовисали активни видови кретања. У марту 2024. године је постављено 10 нових паркинг постоља на сљедећим локацијама:

* ЈУ Гимназија „Филип Вишњић“ – 1 паркинг постоље
* ЈУ Техничка школа „Михајло Пупин“ – 2 паркинг постоља
* ЈУ Економска школа – 2 паркинг постоља
* ЈУ Пољопривредна и медицинска школа – 1 паркинг постоље
* Центар за високо образовање – 2 паркинг постоља
* ЈУ ОШ „Петар Петровић Његош“ В. Обарска – 2 паркинг постоље.

Укупан број постављених паркинг постоља у периоду од 2019. до краја 2024. године износи 56 паркинг постоља са 280 паркинг мјеста за бицикле.

У име Града Бијељина Одсјек за локални економски развој и европске интеграције је по седми пут организовао и са партнерима реализовао Европску седмицу мобилности (у даљем тексту ЕСМ 2024) од 16. до 22. септембра 2024. године и ова европска иницијатива подстиче градове на увођење и промовисање активних начина кретања и алтернативних превозних средстава.

У складу са стратешким опредјељењем да до 2030. године Бијељина постане ГРАД БУДУЋНОСТИ, Градска управа Града Бијељина и партнери су до сада припремили и реализовали низ програма, пројеката и активности којима се стварају предуслови за одрживи привредни, друштвени и еколошки развој.

Тема Европске седмице мобилности 2024 је била "Сачувајмо енергију" под слоганом „Mix & Move“, те у складу с тим је кроз бројне, организоване активности промовисано безбједно пјешачење и вожња бицикла, те корист коју овакав вид кретања има на наше здравље и животну средину.

Све активности су реализоване уз подршку Црвеног крста Бијељина (волонтери и сертификовани волонтери за прву помоћ.

Реализоване седмодневне активности обухватале су различите садржаје за све становнике Бијељине, **са укупним учешћем 1.529 грађана**:

1. Подизање свијести о урбаној мобилности у граду, анкетирање грађана и промотивне активности;
2. Свакодневно отварање улице за пјешаке Вук Караџић у центру града - *забрана саобраћаја за моторна возила;*
3. „Могу и ја“ - *„Игре без граница“* на отвореном прилагођене за дјецу са потешкоћама;
4. Мониторинг протока саобраћаја у центру града Бијељина;
5. „Фитнес на отвореном за одрасле“ у Улици Патријарха Павла;
6. Радионица за 23 ученика петог разредаОсновне школе „Свети Сава“ Бијељина -саобраћајна секција у сарадњи са Америчким кутком Бијељина и Техничком школом „Михајло Пупин“ Бијељина;
7. „20ка за здравље – *бициклистичка вожња у дужини од 20 километара*;
8. заРОЛАЈ - *Промоција точкића / ролери и скејтови*.

**Преглед ЕСМ активности у бројкама:**

1. Укупно организовано јавних догађаја: 6

2. Укупно директних учесника/грађана: 1529

3. Укупно спонзора: 10

4. Укупно партнера:10

5. Буџет Града: 9.527,50 КМ

Поред наведених активности Одсјек за ЛЕР и ЕИ, је већ традиционално, упутио позив свим вртићима, основним и средњим школама са подручја града Бијељина да се активно укључе у обиљежавање ЕСМ на начин да сами осмисле активности у циљу промовисања активних начина кретања.

Од основних школа само ОШ „Свети Сава“ се одазвала позиву и организовала радионицу о бициклизму и промотивну вожњу. Средње школе се нису одазвале позиву.

Сљедећи вртићи су се активно укључили и у својим двориштима реализовали различите активности за дјецу: Дјечији вртић „Чика Јова Змај“, ПУ Клуб за дјецу „Звончица“, ПУ Клуб за дјецу „Весела дружина“, ПУ Клуб за дјецу „Петар Пан“.

Све активности су организоване кроз афирмацију Агенде 2030 и Циљева одрживог развоја (ЦОР), са посебним акцентом на ЦОР 3 (здравље и благостање), 11 (одрживи и инклузивни градови и заједнице), 13 (очување климе) и 17 (Партнерством до циљева).

(***Напомена****: Детаљан наративни и финансијски извјештај о реализацији активности у склопу ЕСМ доступан је у Одсјеку за ЛЕР и ЕИ).*

Осим ових, током 2024. године Градска управа Града Бијељина је реализовала низ активности из области урбане мобилности попут:

* Израђена је *Студија истраживања и развоја система јавног превоза путника на територији Града Бијељина* *са имплементацијом нове аутобуске станице у систем ЈПП*.
* На основу потписаног уговора, између Града Бијељина и пружаоца услуга Институт за грађевинарство „ИГ“ д.о.о. Бања Лука, извршена је израда пројектно-техничке документације за 7 пројеката:

- Пјешачко-бициклистичка стаза у Улици незнаних јунака у Бијељина, на страни преко пута ОШ "Кнез Иво од Семберије", у сврху повезивања бициклистичке стазе у Улици Стефана Дечанског и шеталишта са стазом поред канала Дашница;

- Пјешачко-бициклистичка стаза поред магистралног пута првог реда (М-I) – дионица 115 Бијељина 2 – Главичице, са десне стране градске обилазнице, од укрштања са локалним путем према насељу Пучиле до кружне раскрснице са Улицом Српске војске и крака магистралног пута према Зворнику;

- Пјешачко-бициклистичка стаза поред магистралног пута првог реда (М-I) – дионица 115 Бијељина 2 – Главичице, на стационажи 4+000 до 5+109,10, десна страна магистралног пута од кружне раскрснице до фирме „Спектар дринк“ у Патковачи;

- Пјешачко-бициклистичка стаза поред магистралног пута првог реда (М-I) – дионица 115 Рача-Гојсовац, на стационажи 5+225 до 6+035 и 8+925 до 10+335 – десна страна магистралног пута Бијељина-Рача, на дионицама гдје тренутно не постоји стаза у МЗ Дворови, Трњаци и Балатун ;

- Саобраћајница између улица Владимира Гаћиновића и Мученика Романових у Бијељини;

- Саобраћајница између улица Војводе Радомира Путника и Јосифа Маринковића у Бијељини;

- Саобраћајница између насеља Ковиљуше и Улице Раје Бањичића у Бијељини.

* Настављене су активности на припреми пројектно техничке документације и добијања потребних дозвола за изградњу пјешачко-бициклистичке стазе у МЗ Патковача у путном појасу са десне стране магистралног пута М-14.1, као и за постављање свјетлосно сигналног уређаја.
* Главни пројекат за изградњу семаформског уређаја у зони ОШ „Јован Дучић“ у Патковачи, је изграђен и завршена је ревизија истог. Министарству за просторно уређење, грађевинарство и екологију Републике Српске упућен је захтјев за издавање грађевинске дозволе.
* Постављен је семаформски уређај у зони ОШ „Јован Дучић“ у Бијељини.
* Изграђено је 1 дјечије игралиште са пратећим садржајима у Видовданској улици у Бијељини.
* У току 2024. године извршено је озелењавање, самостално или у партнерству са другим, вишегодишњим засадима на више различитих локација и путних праваца на подручју Града Бијељина у укупном броју од 664 саднице.
* Одјељење за стамбено-комуналне послове и заштиту животне средине врши праћење квалитета ваздуха, односно садржаја загађујућих материја у ваздуху - током 2024. године укупно је регистрoвано 36 дана са прекораченим вриједностима за „PM 10“ (суспендоване честице промјера 10 µm) на локацији „Топлана“ и 13 дана на локацији „Центар“.

# ЗАКЉУЧЦИ И ПРЕПОРУКЕ

Имајући у виду да је ПОУМ за Град Бијељину осмишљен и развијен да буде стратешко усмјерење Града у смислу искорака ка савременим концептима урбане мобилности и да представља први интегрални план ове врсте у Граду Бијељина и један од ријетких у Босни и Херцеговини, потребно је укључивање већег броја актера, односно представника свих институција и организација у његову реализацију.

Потребно је наставити са реализацијом активности које имају за циљ промоцију активних видова кретања, смањења емисије CO2 и заштиту животне средине, како би се креирао амбијент који је по мјери савременог човјека, у складу са резултатима анкета са узорком од преко 4.000 испитаних грађана.

Будуће активности треба да буду фокусиране на успостављање бициклистичких стаза, зелених површина (зелене оазе/паркови са спортско-рекреативним садржајима), отварање улица за пјешаке и бициклисте, подстицање преласка на енергетски ефикасне системе гријања и сличне активности, као и на подизање свијести о значају заштите животне средине и бенефитима одрживог еколошког развоја за заједницу.

ОБРАЂИВАЧ

Одсјек за локални економски развој и европске интеграције

Анкица Тодоровић, *Шеф Одсјека*

Градоначелник је утврдио ИЗВЈЕШТАЈ О РЕАЛИЗАЦИЈИ ПЛАНА ОДРЖИВЕ УРБАНЕ МОБИЛНОСТИ ГРАДА БИЈЕЉИНА – ПОУМ (2020.-2025.) ЗА 2024. ГОДИНУ, те га упућује Скупштини Града на претрес и усвајање.

ГРАДОНАЧЕЛНИК ГРАДА БИЈЕЉИНА

Љубиша Петровић